钦定古今图书集成/明伦汇编/氏族典/第321卷 > 《廖用贤尚友录》 > 《南丰曾氏族谱序》明·何乔新
## 钦定古今图书集成/明伦汇编/氏族典/第321卷 > 《廖用贤尚友录》 > 《南丰曾氏族谱序》明·何乔新

南丰曾君仲质捧其宗谱诣予，请为之序。予谢曰：“子
之先世，以道德文章名天下，天下称为名族，与汉之
华阴杨氏、唐之河东柳氏并称《宗谱》，必得名世者序
之，不腆之文，不足以辱子。”仲质曰：“吾先世道德文章
寂寥久矣，所以请于先生者，愿得一言告吾之子孙，
以祗遹前休耳。敢固请。”予乃受其谱而阅之，首《谱序》，
得姓之由著矣；次《家训》，正家之道严矣；又次之《宗图》，
《世系》昭矣；又次之《家传》，《世德》详矣；附以前代与当世
名贤之文，所以光昭世美者备矣。予作而叹曰：“懿哉，
曾氏之文献萃于此矣。吾盱大家，世族不为不多，一
再传之后，子孙虽硕且茂，而文献已不足征。此正文
定公所谓嚚子憸孙也。求如曾氏之”文献彬彬者，一
何鲜哉！予为邑庠生时，尝识仲质之先君子汝愚，今
归老于家，又识仲质其父子之行已浑然端且厚，不
失其世守；阅其谱，又知其子孙之茂且贤。信乎其为
名族而无愧于华阴之杨、河东之柳也。虽然，所贵乎
名家之有《谱谍》者，非惟使子孙知其源流所自而已，
正欲其知祖宗之德“业而趾美承休焉。”曾氏之先郕
国以道德鸣于周，而莱芜实启之；文定公以文章鸣
于宋，而文昭实和之。其立德立言，皆所谓不朽者也。
“闻其风者咸思则而效之，况其子孙也哉！曾氏之子
孙尚思祗遹前休，仕则推乃祖之道于用，使膏泽洽
于民；居则体乃祖之道于躬，使德义薰于乡，斯不忝
名贤”之裔胄矣。呜呼！曾氏子孙，尚勉之哉！